DA Den Europæiske Unions Tidende CE 88/151

(2004/C 88 E/0161)

SKRIFTLIG FORESPØRGSEL E-3589/03

af José Ribeiro e Castro (UEN) til Kommissionen

(5. december 2003)

Om: Syrien — amerikanske sanktioner

USA's senat vedtog for nylig med et overvældende flertal (398 stemmer for og 4 imod) en lov, nemlig »Syria accountability and Lebanese Sovereignty Act«, der giver ret til at pålægge Syrien sanktioner, efter at en tilsvarende lov i oktober 2003 blev vedtaget i Repræsentanternes Hus.

Denne lov, der giver den amerikanske præsident beføjelser til at iværksætte forskellige økonomiske og diplomatiske sanktioner imod Syrien, tager sigte på at straffe Damascus for dets påståede forbindelse med terroristgrupper og for det våbenprogram, som det angiveligt vil udvikle.

USA har tidligere beskyldt Syrien for at udvikle masseødelæggelsesvåben, huse og støtte de radikale terrorgrupper Hizbollah, Hamas og Islamisk Jihad og tillade, at dets territorium blev brugt af ekstremister, der truer de styrker, der er stationeret i nabolandet Irak.

Kommissionen bedes besvare følgende:

— Råder Kommissionen over oplysninger, hvad angår USA's beskyldninger om støtte til terrorisme og fremstilling af ikke-konventionelle våben? Kan Kommissionen bekræfte, at terrororganisationer hyppigt gør brug af syrisk territorium?

— Hvilke foranstaltninger har Kommissionen truffet, eller hvilke foranstaltninger agter den at træffe for at følge de syriske aktiviteter på EU-område?

— Hvad mener Kommissionen om det syriske styre, og hvordan vurderer og udformer den den politik, som Den Europæiske Union for øjeblikket fører med hensyn til Syrien?

Svar afgivet på Kommissionens vegne af Christopher Patten

(16. januar 2004)

Ud over de almindeligt tilgængelige oplysninger har Kommissionen ingen informationer om fremstilling af masseødelæggelsesvåben i Syrien eller anvendelsen af syrisk territorium til terrorhandlinger.

Det ser ud til, at visse organisationer, som EU har defineret som terrororganisationer (navnlig Hamas og den palæstinensiske gruppe Islamisk Jihad), gør brug af Syrien og andre lande til deres aktiviteter. Syrien har for nylig truffet foranstaltninger med henblik på at bringe disse organisationers offentlige aktiviteter til ophør. Kommissionen finder disse foranstaltninger utilstrækkelige og har opfordret Syrien til ikke længere at støtte disse organisationer, der ser gennem fingre med eller aktivt tilskynder til terrorhandlinger, der ikke blot er uacceptable i sig selv, men som også svækker Den Palæstinensiske Myndighed og derfor er en hindring for genetableringen af fredsprocessen i Mellemøsten.

EU's politik over for Syrien er baseret på konstruktivt engagement. Kommissionen er bekymret over situationen i Syrien med hensyn til demokrati og respekten for menneskerettighederne, men den mener ikke, at en isolation af Syrien vil bidrage positivt, hverken til den regionale situation eller til landets politiske situation og menneskerettighedsforhold.

I stedet forsøger EU inden for rammerne af Barcelona-processen, mere specifikt gennem en associeringsaftale, at tilskynde Syrien til at foretage økonomiske såvel som politiske reformer.

Denne aftale vil danne et solidt grundlag for EU's støtte til Syriens bestræbelser på at gennemføre politiske og økonomiske reformer. Bestemmelserne om respekt for menneskerettighederne, ikke-spredning af masseødelæggelsesvåben og bekæmpelse af terrorisme vil styrke EU's muligheder for at indgå i dialog med Syrien om disse spørgsmål.